### Resume

Forvaltningen har til hensigt at nedlægge et forbud efter Planlovens § 14, mod opførelse af bebyggelse nærmere vejskel end 2,5 meter på ejendommen [adresse] 19D, 7100 Vejle.

### Sagsfremstilling

![](data:image/png;base64...)

Figur 1: Oversigtskort

Forvaltningen har til hensigt at nedlægge et forbud efter Planlovens § 14, mod opførelse af bebyggelse nærmere vejskel end 2,5 meter på ejendommen [adresse] 19D, 7100 Vejle.

Ejeren ønsker at udvide den eksisterende bolig mod vejskel, således at afstanden bliver under 1 meter fra facade til vejskel. Med det reviderede bygningsreglement har man fjernet mindste afstand til vejskel og i stedet fastlagt en afstand til modstående vejskel. På boligveje med fritliggende åben-lav boliger, som i denne sag, kan dette give anledning til at udtrykket for boligvejen kan blive væsentlig forandret.

Vejle Kommune har til hensigt at udarbejde en lokalplan for de fire ejendomme ([adresse], B, C og D) på samme vænge, herunder ejers ejendom, med henblik på bl.a. at fastlægge byggelinjer mod vejskel.

Sagens forløb

Vejle Kommune modtog den 29. marts 2022 ansøgning om byggetilladelse til at udvide boligen, så den bliver 151 m².

Primo maj 2022 oplyser Vejle Kommune til ejeren, at der ikke kan forventes tilladelse til at bygge helt ud til vejskel, men at dette vil blive undersøgt nærmere.

Vejle Kommune forespørger herefter Bolig- og Planstyrelsen om fortolkning af bestemmelsen om afstand til vejskel i bygningsreglementet.

I juni 2022 oplyser Vejle Kommune ansøger om, at sagen vil blive drøftet politisk af Teknisk Udvalg, ved førstkommende lejlighed efter sommerferien, hvilket er i august.

Den 24. juni sender Indenrigs- og Boligministeriet et lovforslag i høring, der blandt andet omfatter en ændring af bestemmelserne i Byggeloven om afstand til vejskel.

Den 10. august oplyser Vejle Kommune ansøger om, at der er en lovændring på vej. Ansøger bliver desuden oplyst, at sagen er blevet drøftet politisk, hvorefter sagen om evt. § 14 forbud kan forelægges til politisk behandling i Teknisk Udvalg.

Inden et varsel om forbud efter Planlovens § 14 bliver sendt afsted, henvender ansøger sig den 19. august til Teknisk Udvalgs medlemmer med ønske om, at de kigger på sagen, hvilket sker på det førstkommende udvalgsmøde den 6. september.

Vejle Kommune sender d. 29. september 2022 et brev med varsel om forbud efter Planlovens § 14, med tilhørende partshøring, til ejendommens ejer, samt dennes rådgiver.

Vejle Kommune modtager den 12. oktober 2022 indsigelse fra ejers rådgiver.

Partshøring

Bemærkningerne vedrører overordnet følgende:

- Der er kan ikke nedlægges forbud mod udnyttelse af byggeretten

- Vejle Kommune anlægger subjektive betragtninger af æstetisk karakter i sagen

- Bemærkninger til den planmæssige begrundelse

- Gyldighedsperioden på 1 år bestrides

Forvaltningen bemærker følgende:

Der kan nedlægges § 14 forbud mod etableringen af såvel retlige som faktiske forhold, der kan reguleres ved en lokalplan. Bebyggelsens afstand til skel kan reguleres i en lokalplan, jf. planlovens § 15, stk. 2, nr. 6. Tilbagemeldingen fra Bolig- og Planstyrelsen den 19. september 2022 (indsat i partshøringssvar) bekræfter, at reglerne om byggeret i bygningsreglementet ikke finder anvendelse i tilfælde, hvor der er fastsat bestemmelser om pågældende forhold i en lokalplan mv. Svaret kan efter [adresse] opfattelse ikke fortolkes derhen, at der skal være tale om en gældende lokalplan, idet svaret ikke berører spørgsmålet om § 14 forbud.

Af formålsbestemmelsen i planlovens § 1 fremgår bl.a., at loven særlig tilsigter, at der skabes og bevares værdifulde bebyggelser, bymiljøer og landskaber. Der skal således lægges vægt på bl.a. æstetiske hensyn og funktionelle hensyn, jf. også Planloven med kommentarer, 1. udgave 2013 s. 65. Hensynene i begrundelsen for forbuddet ligger inden for de hensyn en kommune kan varetage efter planloven.

Der tilkommer kommunen en rimelig undersøgelses- og overvejelsestid forud for nedlæggelse af et forbud. Kommunen vurderer, at varsling og partshøring er sket inden for rimelig tid. Der vurderes ikke at være indskrænkninger i muligheden for at udstede et § 14-forbud med en gyldighedsperiode på 1 år.

Indsigelserne har ikke afstedkommet nye oplysninger og har dermed ikke givet anledning til at ændre på det varslede påbud.

Lovgivning

Efter § 14 i planloven kan kommunalbestyrelsen nedlægge forbud mod, at der retligt eller faktisk etableres forhold, som kan hindres ved en lokalplan. Forbuddet kan højst nedlægges for et år. Kommunalbestyrelsen tinglyser forbuddet på den pågældende ejendom.

§ 15 i planloven fastlægger hvilke forhold, der kan reguleres ved en lokalplan.

Efter § 15, stk. 2, nr. 6 kan der i en lokalplan optages bestemmelser om bebyggelsers beliggenhed på grundene.

Der kan således fastsættes bestemmelse om bebyggelsers placering i forhold til skel i en lokalplan, og dermed kan der også udstedes § 14 forbud herom.

### Klima og resiliensvurdering

Ikke relevant.

### Sagens videre forløb

Sagens skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udvalget beslutter, at der der nedlægges forbud efter Planlovens § 14 mod opførelse af bebyggelse nærmere vejskel end 2,5 meter, på [adresse] 19D, 7100 Vejle, og |
| at | udarbejdelse af forslag til lokalplan, der omfatter [adresse], B, C og D igangsættes. |

### Beslutning

Godkendt.